钦定古今图书集成/方舆汇编/职方典/第1261卷 > 《新建儒学记》陆九渊
## 钦定古今图书集成/方舆汇编/职方典/第1261卷 > 《新建儒学记》陆九渊

彝伦在人，惟天所命。良知之端，形于爱敬，扩而充之，
圣哲所以为圣哲也。气有所蒙，物有所蔽，于是为愚
为不肖，彝伦斁而天命悖，此君师之所以作，政事之
所以立。是故乡举里选，大比以兴贤能，所以陶成俊
髦，将与共斯政事也。学校庠序之间，而其切磋讲明
者可以舍是而他求哉？《易》之“穷理”，穷此理也，故能尽
性至命；孟子之“尽心”，尽此心也，故能知性知天。学者
诚知所先后，则月异而岁不同，谁得而御之？若迷其
端绪，杂施而不逊，是谓异端，是谓邪说。后世之士有
志于古，然而苦心劳身，不为之日休而为之日拙者，
非学之罪也。其所从事者，非古人之学也。武陵旧无
学，县旁有胜地，地有故基，盖昔所欲迁府学于是而
不遂者。今县宰林君梦英出故基于芜翳之中而创
学焉。凡学之首役，无异民家之为。既成，规模宏丽，遂
成武陵壮观，则林君之政可知矣。予于是乎记。